KIRJALLINEN KYSYMYS E-0447/00 esittäjä(t): María Sornosa Martínez (PSE) komissiolle. Peñíscolan (Valencian autonominen alue) suoalueen ympäristöön kohdistuvat haitat, jotka aiheutuvat EU:n rahoittamista töistä.



Virallinen lehti nro 026 E , 26/01/2001 s. 0044 - 0045



KIRJALLINEN KYSYMYS E-0447/00 esittäjä(t): María Sornosa Martínez (PSE) komissiolle (24. helmikuuta 2000) Aihe: Peñíscolan (Valencian autonominen alue) suoalueen ympäristöön kohdistuvat haitat, jotka aiheutuvat EU:n rahoittamista töistä Peñíscolan suoalueella on parhaillaan menossa rakentamis- ja kuivausprosessi, joka aiheutuu muun muassa N-1-valtatien avaamisesta, kuuden kilometrin pituisesta rantaviivan kunnostushankkeesta, uuden vesireitin toteuttamisesta sekä matkailukäyttöön tarkoitettujen alueiden ja golfkenttien rakentamisesta. Kaikki nämä suunnitellut työt vaikuttavat suoranaisesti ympäristöön tällä kosteikkoalueella, joka on erittäin tärkeä siellä eläville eläimille ja kasveille. Ympäristöjärjestöt ovat valittaneet tilanteesta yhteisön toimielimille, mutta ne eivät tähän mennessä ole saaneet vastausta mihinkään syytöksistään, joihin kuuluvat seuraavat: - Peñíscolan suoalue on alkuperäisten kala- ja lintulajien (joista jotkut ovat lintudirektiivillä suojeltuja lajeja) elinympäristö, minkä vuoksi Espanjan virannomaisten olisi julistettava alue Natura 2000 -ohjelman mukaiseksi erityisalueeksi - Espanjan viranomaisten hyväksymästä hankekokonaisuudesta ei ole suoritettu vastaavaa ympäristövaikutusten arviointia (vaan hankkeita tarkastellaan erikseen vähäisinä töinä, jotka eivät vaikuta ympäristöön, eikä niiden yhteisvaikutusta koskevaa tutkimusta tehdä) - rantaviivan kunnostustyöt on 85-prosenttisesti rahoitettu yhteisön varoista, - kyseinen alue on luokiteltu rakentamiskelpoiseksi huolimatta hallinnon erilaisista julistuksista, joissa on luvattu, että alue luokitellaan suojeltavaksi kosteikoksi jne. Edellä esitetyn johdosta ja ottaen huomioon, että komissiolla on jo hallussaan kaikki valituksia esittäneiden järjestöjen toimittamat tiedot kysyn komissiolta seuraavaa: Eikö komissio katso, että on erittäin ristiriitaista suojella yhteisön lainsäädännöllä luonnontilaista aluetta, jonka lajit sisältyvät lintudirektiiviin, samalla kun yhteisön varoilla tuetaan myös töitä, jotka uhkaavat ympäristöä samalla alueella? Onko komissio valmis lähettämään suoalueelle valtuuskunnan tutkimaan, onko töiden vaikutus ympäristön kannalta haitallinen ympäristöjärjestöjen väittämällä tavalla? Eikö komissio katso, että Espanjan viranomaiset ovat saattaneet rikkoa yhteisön lainsäädäntöä, kun ne eivät ole pitäneet vaadittua hankkkeiden ympäristövaikutusten arviointia tarpeellisena ja kun ne ovat tarkastelleet niitä erikseen eikä yhdessä? Margot Wallströmin komission puolesta antama vastaus (7. huhtikuuta 2000) Ensinnäkin on todettava, että Marjal de Peñíscolan alue, johon arvoisa parlamentin jäsen viittaa, ei kuulu niiden alueiden joukkoon, jotka Espanjan viranomaiset ovat luokitelleet luonnonvaraisten lintujen suojelusta 2 päivänä huhtikuuta 1979 annetun direktiivin 79/409/ETY(1) 4 artiklassa tarkoitetuiksi lintujen erityisiksi suojelualueiksi. Kansallisten asiantuntijoiden ja Birdlife-järjestön komissiolle vuonna 1998 tekemästä lintuinventaariosta käy myös selville, että tieteellinen yhteisö ei ole luokitellut aluetta lintujen kannalta merkittäväksi alueeksi. Lisäksi Espanjan viranomaiset eivät ole ilmoittaneet alueen olevan yhteisön tärkeänä pitämä alue, joka voitaisiin liitää luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaiseen Natura 2000 -verkostoon. Komissiolla on kuitenkin tietoja, joiden mukaan alueella esiintyy direktiivin 92/43/ETY liitteessä II lueteltuja ensisijaisesti suojeltavia lajeja. Alueella elää yksi Valencia hispanica -lajin neljästä luonnonvaraisesta kannasta. Näin ollen komissio on pyytänyt Espanjan viranomaisia liittämään tämän alueen direktiivin 92/43/ETY 4 artiklassa tarkoitettuun kansalliseen luetteloon. Espanjan viranomaiset aikovat tehdä lähiaikoina virallisen ilmoituksen Marjal de Peñíscola -alueen liittämisestä tähän luetteloon. Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(3) 2 artiklassa säädetään, että kaikkien sellaisten hankkeiden vaikutukset arvioidaan ennen luvan myöntämistä, joilla etenkin laatunsa, kokonsa tai sijaintinsa vuoksi todennäköisesti on ympäristövaikutuksia Komissio sai tiedon arvoisan parlamentin jäsenen mainitsemista hankkeista tutkiessaan Euroopan parlamentin vetoomuksia käsittelevän komitean samaa asiaa käsittelevää kantelua ja vetoomusta. On syytä todeta, että kyseessä olevat hankkeet kuuluvat hankeluokkiin, joita ei ole lueteltu direktiivin 85/337/ETY liitteissä tai on lueteltu direktiivin liitteessä II. Direktiivin 4 artiklan 2 kohdan mukaisesti liitteessä II lueteltuihin luokkiin kuuluvat hankkeet on arvioitava, mikäli kyseessä oleva jäsenvaltio toteaa hankkeen laadun sitä vaativan. Espanja viranomaiset ovat toteuttamassa toimenpiteitä sen varmistamiseksi, ettei näillä hankkeilla ole vaikutuksia Marjal de Peñíscola -alueeseen. Komissio jatkaa asian tutkimista ja toteuttaa perussopimusten valvojana tarvittavat toimenpiteet sen varmistamiseksi, että yhteisön lainsäädäntöä noudatetaan. (1) EYVL L 103, 25.4.1979. (2) EYVL L 206, 22.7.1992. (3) EYVL L 175, 5.7.1985.